《落叶和查夏重 其三》
清代·陈吁

春花妆园林，众叶颜色好。俄然绿成幄，丹黄忽云老。

飘萧阶除绿，呼童且弗扫。叹此薿薿姿，摇落竟谁道。

岂知造物意，繁华出枯槁。推陈使其新，本根以为宝。

作者简介：（公元一六四九年至一七三二年以后）清浙江海宁人，字言扬，号宋斋。由贡生官淳安教谕。为黄宗羲门人，又与查慎行同里友善，故诗文均有法度。兼明算学。有《勾股引蒙》、《勾股述》、《时用集》、《宋十五家诗选》。